II LISA

SEIREARUANNE GMODE KASUTAMISE KOHTA MUUKS OTSTARBEKS KUI PÕLLUKULTUURIDE KASVATAMINE

Aruandevorm seiretulemuste esitamiseks GMOde kasutamise kohta muuks otstarbeks kui põllukultuuride kasvatamine, vastavalt direktiivi 2001/18/EÜ artikli 19 lõikele 3, artikli 20 lõikele 1 ja VII lisale ning määruse (EÜ) nr 1829/2003 artikli 9 lõikele 1 ja artikli 21 lõikele 1.

1. Üldine teave

2. Kommenteeritud kokkuvõte

Järgmised punktid tuleb täita vastavalt 2. liitele.

3. GMOde kasutamine muuks otstarbeks kui põllukultuuride kasvatamine

Pange tähele, et käesolevas punktis käsitletakse keskkonnamõjude seiret seoses GMOde kasutamisega muuks otstarbeks kui põllukultuuride kasvatamine. Niisugune kasutamine hõlmab GMOdest koosneva või neid sisaldava toidu ja sööda (elusorganismid) kasutamist.

3.1. Tooraine import ühendusse

3.2. Üldjärelevalve

3.3. Üksikjuhu seire

3.4. Kokkuvõtvad märkused

4. Tulemuste ja järelduste kokkuvõte

5. Seirekava ja sellega seotud meetodite kohandamine järgmisteks aastateks

Allkiri: …

Kuupäev: …

Mõned publikatsioonid võivad sisaldada materjale, mis on seotud rohkem kui ühe keskkonnaohu hindamise valdkonnaga (vt 2. liide, punkt 3.2.6). Sel juhul tuleb vastavaid materjale igas asjakohases tabelis kirjeldada eraldi.

2. liide

SELGITAVAD MÄRKUSED

A. Üldised märkused

Üksikjuhu seire toimub vastavalt nõusolekus/loas sätestatud tingimustele ja teatises täpsustatud seirekavale.

Ettenägematute või ootamatute kahjulike mõjude üldjärelevalvet tuleks samuti käsitada seirekava kohustusliku osana.

Kahjulikke mõjusid tuleb vaadelda nii põllukultuuri, uue geneetilise tunnuse, vastuvõtva keskkonna kui ka iga üksikjuhu keskkonnaohu hindamise järelduste seisukohalt. Järgmisena on esitatud mittetäielik loetelu toimetest ja tagajärgedest või tulemustest, mis võivad põhjustada kahjulikke keskkonnamõjusid:

a) püsivus ja levimisvõime, selektiivne eelis või puudus, sealhulgas: — isekülvi teel levinud taimede arvukuse suurenemine; — geneetiliselt muundatud taime ulatuslik levik väljapoole põlde; — geneetiliselt muundatud taime suurenenud levik, püsivus ja kuhjumine keskkonnas (sealhulgas risttolmlemine metsikute sugulastega);

b) muundatud geeni edasikandumine: — tolmeldamise võimalik vähenemine; — taimedelt mikroobipopulatsioonidele suunatud horisontaalse geeniülekande esinemissageduse suurenemine;

c) geneetiliselt muundatud taimede ja mittesihtliikide vastastikune mõju: — otsene/kaudne mõju mittesihtliikidele; — muutused mittesihtliikide hulka kuuluvate kahjurite ja haiguste vastuvõtlikkuses; — mõju elupaikade mitmekesisusele ja bioloogilisele mitmekesisusele;

d) biogeokeemiliste protsesside muutused;

e) keskkonnakokkupuute mõju inimeste ja loomade tervisele.

B. Aruandevormi täitmise juhend

Aruande täidab direktiivi 2001/18/EÜ kohane nõusoleku valdaja või määruse (EÜ) nr 1829/2003 kohane loaomanik.

Aruande täitmisel tuleb järgida näidisvormi, direktiivi 2001/18/EÜ kohaselt antud nõusolekut või määruse (EÜ) nr 1829/2003 kohaselt antud luba käsitlevaid sätteid ja asjaomast seirekava.

Aruandes sisalduvat teavet tuleb näitlikustada diagrammide, jooniste ja tabelitega, kuivõrd see on võimalik. Vajaduse korral tuleks lisada ka statistilist teavet.

Iga punkti järele jäetud vaba ruum ei näita seda, kui üksikasjalikku teavet nõutakse aruande koostamisel. Asjakohased täiendavad dokumendid tuleks esitada lisadena, mis varustatakse selgete ristviidetega aruande asjaomastele punktidele.

Juhul kui teatava nõusoleku, loa või seirekava jaoks vajalikku teavet ei ole võimalik nõuetekohaselt esitada, tuleks esitada üksikasjalik põhjendus.

C. Konfidentsiaalsus

Aruande konfidentsiaalsed osad tuleks esitada eraldi dokumentidena.

C.1. Direktiivi 2001/18/EÜ kohaselt esitatud taotlused

Ilma et see piiraks direktiivi 2001/18/EÜ artikli 25 sätteid, ei loeta käesolevas aruandes sisalduvat teavet konfidentsiaalseks.

See ei välista taotlejalt täiendava konfidentsiaalse ja mittekonfidentsiaalse teabe nõudmist direktiivi 2001/18/EÜ artikli 19 kohase nõusoleku välja andnud pädeva asutuse ja komisjoni poolt.

Aruanne ei tohiks võimaluse korral sisaldada konfidentsiaalset teavet. Konfidentsiaalne teave tuleks esitada aruande lisas koos kõnealuse teabe mittekonfidentsiaalse kokkuvõtte või üldise kirjeldusega, mis tehakse avalikkusele kättesaadavaks.

C.2. Määruse (EÜ) nr 1829/2003 kohaselt esitatud taotlused

Aruanne ei tohiks võimaluse korral sisaldada konfidentsiaalset teavet. Aruandes tuleks selgelt märkida, milliseid andmeid peetakse konfidentsiaalseks, ja lisada selle kohta kontrollitav põhjendus vastavalt määruse (EÜ) nr 1829/2003 artiklile 30. Konfidentsiaalse teabe mittekonfidentsiaalne kokkuvõte või üldine kirjeldus tuleks esitada avalikkusele kättesaadavaks tehtava aruande lisas.

1. ÜLDINE TEAVE

Kui põllukultuuri kasvatatakse ja töödeldakse või kasutatakse toiduks või söödaks ELi piires, tuleb esitada ka põllukultuuride kasvatamise seire aruanne.

Maisi 1507 (ELT L 291, 5.11.2005), maisi MON 863 (ELT L 207, 10.8.2005) ja maisi NK603 (ELT L 295, 18.9.2004) importi ja kasutamist käsitlevad otsused võeti vastu direktiivi 2001/18/EÜ kohaselt nagu teistegi maisiliinide puhul, kõnealuste maisiliinide kasvatamisele direktiiv 2001/18/EÜ aga ei laiene.

2. KOMMENTEERITUD KOKKUVÕTE

Esitada tuleks kogutud seiretulemuste ja üldiste järelduste kokkuvõte. Tuleks kirjeldada kõiki ettepanekuid seirekava ja selle meetodite kohandamiseks kõnealuste seiretulemuste ja üldiste järelduste alusel.

3. GMODE KASUTAMINE MUUKS OTSTARBEKS KUI PÕLLUKULTUURIDE KASVATAMINE

3.1. Tooraine import ühendusse

3.1.1. Toorainena ühendusse imporditud (geneetiliselt muundatud + geneetiliselt muundamata) põllukultuurid päritoluriigi järgi

3.1.2. Toorainena ühendusse imporditud (geneetiliselt muundatud + geneetiliselt muundamata) põllukultuurid sihtriigi järgi

Tabelitesse 3.1.1 ja 3.1.2 märgitakse järgmised üksikasjad; hinnanguliste andmete asemel tuleb esitada tegelikud andmed (v.a GMOde osakaal impordist ühendusse):

a) eksportiv riik, kus geneetiliselt muundatud põllukultuuri kasvatatakse;

b) toorainena eksporditud (geneetiliselt muundatud + geneetiliselt muundamata) põllukultuuri kogus tonnides;

c) liikmesriigid, kuhu toorainena eksporditud (geneetiliselt muundatud + geneetiliselt muundamata) põllukultuuri imporditakse;

d) toorainena imporditud (geneetiliselt muundatud + geneetiliselt muundamata) põllukultuuri kogus tonnides.

3.1.3. Tabelites 3.1.1 ja 3.1.2 esitatud andmete analüüs

Analüüsis tuleks esitada järgmine teave: esitatud andmete allikas, ülevaade sellest, kas import on eelmiste aastatega võrreldes suurenenud või vähenenud ja mis on muutuste põhjused, väljaspool ühendust kasvatatud põllukultuuride suurimad tarnijad ühendusse ja väljaspool ühendust kasvatatud põllukultuuride suurimad importijad ühendusse, olulisemate imporditurgudega seotud muutused eelmiste aastatega võrreldes ning kõnealuste muutuste põhjused.

3.2. Üldjärelevalve

3.2.1. Üldjärelevalve kirjeldus

Üldjärelevalve kirjelduses esitatakse muu hulgas (kuid mitte ainult) kõikide kasutatud meetodite üksikasjad, kaasa arvatud jälgitavad parameetrid, andmete kogumise meetodid, kohtade tüübid.

3.2.2. Tööstusharu-, keskkonna-, toidu- ja/või söödajärelevalvevõrkude üksikasjad.

Aruandes tuleks esitada üldjärelevalve raames kasutatud ning tööstusharu, keskkonna, toidu ja/või söödaga seotud järelevalvevõrkude üksikasjad. Iga nimetatud järelevalvevõrgu kohta tuleks esitada järgmine teave:

a) nimetus ja teave selle kohta, kas tegemist on tööstusharu, keskkonna või toidu ja/või sööda järelevalvevõrguga;

b) liikmesriik, kus järelevalvevõrku rakendatakse, ning teave selle kohta, kas seda rakendatakse kohalikul, piirkonna või riigi tasandil;

c) veebisaidi aadress;

d) kaitse eesmärk;

e) viis, kuidas järelevalvevõrgu abil kogutakse üldjärelevalveks vajalikku teavet;

f) kord, mille kohaselt nõusoleku valdajat / loaomanikku teavitatakse kahjulikest mõjudest;

g) järelevalvevõrgu valimiseks kasutatud kriteeriumid.

3.2.3. Importijatele, kauplejatele, käitlejatele, töötlejatele jne antava teabe ja/või koolituste üksikasjad.

Aruanne peaks sisaldama importijatele, kauplejatele, käitlejatele, töötlejatele jne kättesaadavaks tehtud teabe üksikasju, ülevaadet sellest, kus ja kuidas kõnealune teave kättesaadavaks tehti, ja meetmeid, mida on võetud selleks, et teavitada kõnealuseid kasutajarühmi olemasoleva teabe muutumisest ja uuest teabest.

3.2.4. Üldjärelevalve tulemused

Ettekandes tuleks esitada üldjärelevalve tulemused, kaasa arvatud järelevalve käigus täheldatud otsesed, kaudsed, viit- ja/või kuhjumisega seotud mõjud, pöörates eelkõige tähelepanu kahjulike mõjude olemusele ja nende kohta tehtud järeldustele. Aruandes tuleks analüüsida, tõlgendada ja arutada üksikasjalikult kõikide seiremeetodite näitajaid ning selgitada, kuidas kõnealused tulemused toetavad nõusoleku valdaja / loaomaniku tehtud üldisi järeldusi. See aruande punkt peaks sisaldama võimalikult üksikasjalikku teavet, et võimaldada selle õiget tõlgendamist.

3.2.5. Täiendav teave

Juhul kui täheldati kahjulikke või ootamatuid mõjusid, tuleks esitada täiendavat teavet, näiteks asjakohane piirkond või asukoht, kahjuliku mõju olemasolu kinnitamiseks astutud sammud, heastavad või ohtu vähendavad meetmed, mida kahjuliku mõju korral on rakendatud või tuleb rakendada, võetud meetmete mõju keskkonnaohu hindamisele ja muud järeldused. See aruande punkt peaks sisaldama võimalikult üksikasjalikku teavet, et võimaldada selle õiget tõlgendamist.

3.2.6. Ülevaade eksperdihinnangu saanud publikatsioonidest – liide

Eksperdihinnangu saanud publikatsioone, seahulgas eksperdihinnangu saanud ajakirjaartikleid, konverentsimaterjale, ülevaateid, kõikvõimalikke lisauuringuid või muid aruandes käsitletava põllukultuuri/tunnuse kombinatsiooni impordi, tootmise ja toidu või söödana kasutamisega seotud teavet sisaldavaid allikaid tuleks kaaluda ja analüüsida seiretulemuste ja seirekava seisukohalt. Need publikatsioonid tuleks loetleda vastavalt aruande liitele koos asjakohaste kokkuvõtete ja vajalike üksikasjadega. Erialakirjanduse ülevaates tuleks ära märkida kõik aruandeperioodil ilmunud asjakohased publikatsioonid. Kui aruande esitaja peab vajalikuks, võib aruandele lisada ka konverentsimaterjale, ülevaateid ja nõusoleku valdaja poolt teostatud lisauuringuid, millel ei ole eksperdihinnangut.

3.3. Üksikjuhu seire

3.3.1. Üksikjuhu seire tulemused (vajaduse korral)

Aruandes tuleks esitada keskkonnaohu hindamise raames ja vastava otsusega kindlaks määratud üksikjuhu seire nõuded ning üksikjuhu seire tulemused, sealhulgas üksikasjalik teave seire meetodi, sageduse, kestuse, tulemuste, analüüsi ja järelduste kohta. Selles punktis peaks nõusoleku valdaja / loaomanik näitama, kuidas koguti ja analüüsiti teavet, mis toetab tehtud järeldusi. See aruande punkt peaks sisaldama võimalikult üksikasjalikku teavet, et võimaldada selle õiget tõlgendamist.

3.3.2. Töötlemine (vajaduse korral)

See punkt tuleks täita ainult juhul, kui nõusolekus või seirekavas on ette nähtud tahtmatu leviku seire ja

a) töötlemine toimub väljaspool importiva sadama piire või

b) tegemist on liikmesriigi/ühenduse piires kasvatatud geneetiliselt muundatud põllukultuuride töötlemiskohaga.

3.3.3. Tahtmatust levikust põhjustatud ebasoodsate mõjude seire ja aruandlus (vajaduse korral)

Juhul kui loas/nõusolekus või kehtivas seirekavas on ette nähtud tahtmatu leviku seire, tuleks aruandes anda ülevaade tahtmatu leviku seireks võetud meetmetest, nimelt kõnealuse seire toimumise sagedus, kasutatud seiremeetodid, leviku vähendamiseks võetud meetmed ja puhastusmenetlused kohtades, kus on toimunud tahtmatu levik. Lisaks sellele tuleks aruandes ära märkida kõik ebatavalised, kahjulikud või GMOdega seotud mõjud. See teave tuleks esitada järgmiste kohtade suhtes:

a) sadamad, mida kasutatakse geneetiliselt muundatud põllukultuuride importimiseks ja kus töötlemine toimub sadama piires;

b) punktis 3.3.2 nimetatud töötlemiskohad.

3.4. Kokkuvõtvad märkused

Aruandele tuleks lisada järelevalvevõrkude või muude järelevalvemeetodite abil kogutud ning teostatud seire erinevaid aspekte toetavad dokumendid, mis vajaduse korral tuleks varustada ristviidetega aruande vastavatele osadele. Esitada tuleks võrkude kaudu kogutud seiretulemuste kokkuvõte, erialakirjanduse ülevaade ja üldised järeldused.

4. TULEMUSTE JA JÄRELDUSTE KOKKUVÕTE

Tuleks esitada seiretulemuste ja üldiste järelduste kokkuvõte. Selles tuleks selgelt näidata, kuidas teostatud seire tulemused ja andmete tõlgendamine toetavad kõnealuseid järeldusi.

5. SEIREKAVA JA SELLEGA SEOTUD MEETODITE KOHANDAMINE JÄRGMISTEKS AASTATEKS

Aruandes tuleks esitada nii aruande koostamiseks kasutatud seirekava kui ka selle meetodite hinnang. Aruandes tuleks kaaluda kahjulike mõjude avastamiseks kasutatud meetodite tulemuslikkust ja piiranguid ning täpsustada, kas seirekava ja selle meetodeid tuleks aruandes esitatud seireteabe asjakohasuse ja kvaliteedi ning tulemuste ebakindluse seisukohalt muuta või kohandada.